ควักเงินอุดหนุนรัฐวิสาหกิจอุ้มคนจน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — คลังไฟเขียวเงินอุดหนุนบริการสาธารณะ ให้ ร.ฟ.ท. กว่า 2,285 ล้าน แต่ให้ “ขสมก.กปภ.” ไปปรับปรุงข้อเสนอ
น.ส.สุภา ปิยะจิตติ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า เมื่อวันที่ 8เม.ย. ที่ประชุมคณะกรรมการเงินอุดหนุนสาธารณะ (PSO) ซึ่งมีนางเบญจา หลุยเจริญ รองปลัดกระทรวงการคลัง เป็นประธาน ได้มีมติเห็นชอบสนับสนุนวงเงินอุดหนุน PSO ในปี 2554 แก่การรถไฟแห่งประเทศไทย (ร.ฟ.ท.) 2,285.4 ล้านบาท จากที่ ร.ฟ.ท. เสนอ 3,795.7 ล้านบาท
คณะกรรมการเห็นชอบให้ใช้หลักการคำนวณต้นทุนการให้บริการสาธารณะตามหลักการของปี 2553 นับจากที่ได้มีการลงนามในบันทึกข้อตกลงการให้บริการสาธารณะ และงวดที่ 2 สำหรับ 6 เดือนหลัง 
ทั้งนี้ ที่ประชุมมีข้อเสนอเพิ่มเติมให้ ร.ฟ.ท. กำหนดระยะเวลาและเป้าหมายในการปรับปรุงบัญชีระบบบัญชีในภาพรวมให้มีประสิทธิภาพมากขึ้น และต้องสอดคล้องกับการปรับโครงสร้างองค์กรออกเป็นหน่วยธุรกิจ (Business Unit) ตามมติคณะรัฐมนตรี เมื่อวันที่ 29 ธ.ค. 2552 ด้วย
อย่างไรก็ดี คณะกรรมการมีมติให้รัฐวิสาหกิจอีก 2 แห่ง ที่เสนอขอรับเงินอุดหนุนเข้ามาเช่นกัน คือองค์การขนส่งมวลชนกรุงเทพ (ขสมก.) และการประปาส่วนภูมิภาค (กปภ.) ไปปรับปรุงรายละเอียดของข้อเสนอ และนำกลับมาพิจารณาใหม่ในการประชุมครั้งต่อไป
ในปี 2553 รัฐบาลตั้งงบอุดหนุนรัฐวิสาหกิจที่บริการสาธารณะในปีงบประมาณไว้ 1 หมื่นล้านบาท โดยเริ่มกับ ร.ฟ.ท. ขสมก. กปภ. ซึ่งบริการประชาชนในราคาที่ต่ำกว่าต้นทุน ทำให้เกิดการขาดทุน โดยกำหนดแผนว่าจะอุดหนุน ร.ฟ.ท. กว่า 2,000 ล้านบาท จากผลขาดทุนทั้งหมดปีละ 6,000 ล้านบาท ส่วน ขสมก. จะอุดหนุน 6,000 ล้านบาท และ กปภ. อีกกว่า 1,000 ล้านบาท เป็นการช่วยทำประปาให้กับหมู่บ้านขนาดเล็ก